2004/80/EY: Neuvoston päätös, tehty 17 päivänä joulukuuta 2003, Euroopan yhteisön ja Kiinan kansantasavallan erityishallintoalueen Hongkongin hallituksen välisen ilman lupaa oleskelevien henkilöiden takaisinottoa koskevan sopimuksen tekemisestä



Virallinen lehti nro L 017 , 24/01/2004 s. 0023 - 0024



Neuvoston päätös, tehty 17 päivänä joulukuuta 2003, Euroopan yhteisön ja Kiinan kansantasavallan erityishallintoalueen Hongkongin hallituksen välisen ilman lupaa oleskelevien henkilöiden takaisinottoa koskevan sopimuksen tekemisestä (2004/80/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 63 artiklan 3 kohdan b alakohdan yhdessä sen 300 artiklan 2 kohdan ensimmäisen alakohdan toisen virkkeen kanssa, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: (1) Komissio on neuvotellut Euroopan yhteisön puolesta sopimuksen ilman lupaa oleskelevien henkilöiden takaisinotosta Kiinan kansantasavallan erityishallintoalueen Hongkongin hallituksen kanssa. (2) Tämä sopimus on neuvoston 23 päivänä syyskuuta 2002 tehdyn päätöksen mukaisesti allekirjoitettu Euroopan yhteisön puolesta 27 päivänä marraskuuta 2002 edellyttäen, että se myöhemmin tehdään. (3) Sopimus olisi hyväksyttävä. (4) Sopimuksella perustetaan sekakomitea, joka voi tehdä päätöksiä, joilla on oikeusvaikutuksia. Tästä syystä on tarpeen määritellä yhteisön edustus tässä komiteassa ja säätää yhteisön kannan vahvistamisessa noudatettavasta menettelystä. (5) Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 3 artiklan mukaisesti mainitut jäsenvaltiot ovat ilmoittaneet haluavansa osallistua tämän päätöksen tekemiseen ja soveltamiseen. (6) Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen, eikä se siten sido Tanskaa eikä sitä sovelleta siihen, ON PÄÄTTÄNYT SEURAAVAA: 1 artikla Hyväksytään Euroopan yhteisön ja Kiinan kansantasavallan erityishallintoalueen Hongkongin hallituksen välinen ilman lupaa oleskelevien henkilöiden takaisinottoa koskeva sopimus yhteisön puolesta. Sopimuksen teksti on tämän päätöksen liitteenä. 2 artikla Neuvoston puheenjohtaja tekee sopimuksen 20 artiklan 2 kohdassa määrätyn ilmoituksen(2). 3 artikla Komissio edustaa Euroopan yhteisöä jäsenvaltioiden edustajien avustamana sopimuksen 17 artiklalla perustetussa asiantuntijakomiteassa. 4 artikla Komissio vahvistaa asiantuntijakomiteassa esitettävän Euroopan yhteisön kannan sopimuksen 17 artiklan 5 kohdassa tarkoitettuun komitean työjärjestykseen kuultuaan neuvoston nimeämää erityiskomiteaa. Asiantuntijakomitean tekemien muiden päätösten osalta neuvosto vahvistaa Euroopan yhteisön kannan määräenemmistöllä komission ehdotuksesta. 5 artikla Tämä päätös julkaistaan Euroopan unionin virallisessa lehdessä. 6 artikla Tämä päätös on osoitettu jäsenvaltioille Euroopan yhteisön perustamissopimuksen mukaisesti. Tehty Brysselissä 17 päivänä joulukuuta 2003. Neuvoston puolesta Puheenjohtaja G. Alemanno (1) Lausunto annettu 19 päivänä syyskuuta 2002 (ei vielä julkaistu virallisessa lehdessä). (2) Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.